La direcció general de la Memòria Democràtica considera “impossible” identificar els cossos de les fosses comunes del cementiri de Girona. Així ho afirma en la resposta a la petició feta per l'associació de familiars dels represaliats pel franquisme perquè un dels familiars pugui identificar les despulles. La presidenta de l'entitat, Aïda Lorenzo, lamenta la resposta del govern i reclama la possibilitat de crear “un banc d'ADN que fes possible la identificació”. Lorenzo critica l'actitud governamental i qualifica de “vergonyosa” la situació. En aquest sentit, reitera la voluntat de l'entitat i les famílies que en formen part de “recuperar les despulles de les fosses per poder enterrar-les”. L'associació es mostra crítica amb la dignificació de l'espai que s'ha fet i assegura que hi falten 14 noms. Precisament, dissabte un grup anarquista preveu honorar quatre víctimes que no figuren en el llistat.